หุ้นยานยนต์ถูกหวย2เด้ง
รัฐยืดเวลาให้สิทธิรถคันแรกSAT-&#8216;สแตนเลย์ฯ&#8217;แจ่มสุด
12 เม.ย. 2555

รัฐยืดเวลาให้สิทธิรถคันแรกSAT-‘สแตนเลย์ฯ’แจ่มสุด
หุ้นยานยนต์รับโชค 2 เด้ง ยอดจองรถยนต์มอเตอร์โชว์ทะลัก รัฐขยายเวลาให้สิทธิรถคันแรก
น.ส.นวลพรรณ น้อยรัชชุกร นักวิเคราะห์หลักทรัพย์ บริษัทหลักทรัพย์ (บล.) เอเซีย พลัส เปิดเผยว่า หากรัฐบาลตัดสินใจขยายเวลาให้สิทธิประโยชน์ภาษีซื้อรถยนต์คันแรกออกไปอีก 6 เดือน ถึง 1 ปี น่าจะส่งผลดีต่อหุ้นกลุ่มยานยนต์มากพอสมควร เพราะจะช่วยกระตุ้นให้มียอดผลิตและซื้อขายรถยนต์เพิ่มขึ้นยาวไปจนถึงปี 2556 จากปกติก็ช่วยกระตุ้นยอดผลิตและซื้อขายรถยนต์ในปีนี้อยู่แล้ว สังเกตได้จากงานมอเตอร์โชว์ที่มียอดซื้อขายรถยนต์สูงถึง 5.7 หมื่นคัน ขณะที่หลายฝ่ายคาดการณ์ว่าในปีนี้จะมียอดผลิตรถยนต์สูงสุดเป็นประวัติการณ์ที่ 2 ล้านคัน
“หุ้นกลุ่มยานยนต์ยังลงทุนได้อยู่ เพราะยังมีส่วนต่างราคาหุ้นจากเป้าหมายพอสมควร เพราะที่ผ่านมาราคาหุ้นปรับตัวเพิ่มขึ้นรับข่าวงานมอเตอร์โชว์เท่านั้น แต่ยังไม่ได้รับข่าวการขยายเวลาให้สิทธิภาษีรถยนต์คันแรก เพราะข่าวนี้เพิ่งออกมาในช่วงตลาดหุ้นปรับฐานพอดี” น.ส.นวลพรรณ กล่าว
สำหรับหุ้นยานยนต์ที่น่าสนใจลงทุนและถือเป็นหุ้นเด่นในกลุ่ม คือ บริษัท สมบูรณ์ แอ๊ดวานซ์ เทคโนโลยี (SAT) และบริษัท ไทยสแตนเลย์การไฟฟ้า (STANLY) เพราะเป็นหุ้นที่มีศักยภาพเติบโตสูงและมีฐานะการเงินแข็งแกร่ง โดยให้ราคาเหมาะสม 33.48 บาท และ 233 บาท ตามลำดับ ส่วนบริษัท อาปิโก ไฮเทค (AH) แนะนำซื้อเช่นกัน แม้ว่าราคาจะปรับตัวเพิ่มขึ้นระดับหนึ่งแล้ว โดยให้ราคาเหมาะสม 16 บาท
ด้าน บล.เคจีไอ ระบุว่า หุ้นยานยนต์จะได้รับผลบวกต่อเนื่องหลังจากกลุ่มอุตสาหกรรมยานยนต์ของสภาอุตสาหกรรมแห่งประเทศไทย (ส.อ.ท.) เตรียมหารือกรมสรรพสามิตเพื่อขอขยายระยะเวลาโครงการใช้สิทธิทางภาษีรถยนต์คันแรก
ทั้งนี้ หากมีการขยายกรอบระยะเวลาออกไปจนถึงช่วงปีหน้าจะส่งผลดีต่ออุตสาหกรรมยานยนต์ทั้งระบบให้มีอัตราการเติบโตอย่างต่อเนื่อง ซึ่งเห็นได้จากนโยบายรถยนต์คันแรกถือเป็นปัจจัยดึงดูดให้กลุ่มรถยนต์อีโคคาร์มียอดจองสูงระดับ 2 หมื่นคัน จากยอดจองรวมของทั้งงานมอเตอร์โชว์ที่ 5.7 หมื่นคัน ขณะเดียวกันยังส่งผลดีต่ออุตสาหกรรมชิ้นส่วนยานยนต์ที่จะได้รับออร์เดอร์งานผลิตป้อนให้ค่ายรถยนต์ด้วยเช่นกัน
บล.ฟินันเซีย ไซรัส ระบุว่า หุ้นกลุ่มยานยนต์ยังแข็งแกร่งมาก เพราะตลอดการปรับฐานของดัชนีหุ้นไทย 3 วันทำการที่ผ่านมา ดัชนีกลุ่มยานยนต์ปรับตัวลดลงเพียง 1.6% ขณะที่ล่าสุดมีการประกาศยอดจองรถในงานมอเตอร์โชว์มียอดจองสูงกว่าเป้าที่ตั้งไว้ที่ 4 หมื่นคัน และมากกว่าปีก่อน 66%
สำหรับหุ้นที่มีส่วนต่างจากราคาเป้าหมายมากสุดและมีอัตราราคาต่อกำไรต่อหุ้น (พี/อี) ถูก เรียงตามลำดับ คือ AH เป้าหมาย 18 บาท STANLY เป้าหมาย 230 บาท และ SAT เป้าหมาย 33.50 บาท